SK Úradný vestník Európskej únie C 127/10

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 127/06)

Týmto uverejnením vzniká právo vzniesť námietku voči žiadosti o zmenu a doplnenie podľa článku 7 nariadenia Rady (ES) č. 510/2006 (1). Vyhlásenia o námietkach musia byť Komisii doručené do šiestich mesiacov odo dňa uverejnenia.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie v súlade s článkom 9 a článkom 17 ods. 2

„QUEIJO SERRA DA ESTRELA“

ES č.: PT/PDO/117/0213/16.05.2002

CHOP ( X ) CHZO ( )

Žiadaná(-é) zmena(-y) a doplnenie(-ia):

Nadpis(y) v špecifikácii:

Názov výrobku X Opis výrobku Zemepisná oblasť Dôkaz o pôvode X Spôsob výroby Prepojenie X Označovanie Vnútroštátne požiadavky

Zmena(-y) a doplnenie(-ia):

Opis výrobku: Už od nepamäti sa výroba syra Serra da Estrela riadi dvoma odlišnými postupmi, podľa toho, či ide o výrobu syra pre okamžitú spotrebu, nazvaného bežne syr Serra da Estrela, alebo výrobu syra určeného pre spotrebu do určitého termínu, zrelého syra Serra da Estrela Velho. Ten je vo všetkom, čo sa týka plemien produkujúcich mlieko, chovu a kŕmenia zvierat, získavania a prepravy mlieka, výroby syra atď. zhodný s prvým, líši sa len podmienkami zrenia, ktoré si vyžaduje dlhší čas. Je zrejmé, že zrelý syr má odlišné zmyslové vlastnosti, je menší, tmavší a s výraznejšou chuťou a vôňou ako syr Serra da Estrela.

Výrobcovia uvažujú takisto nad predajom zrelého syra Serra da Estrela Velho, keďže považujú za vhodné znovu zaviesť výrobu syrov s menšími rozmermi s hmotnosťou približne 0,7 kg podľa starej tradičnej metódy.

Spôsob výroby: Výroba syra Serra da Estrela má, ako je to v prípade väčšiny tradičných portugalských syrov, prevažne sezónny charakter. Preto, aby sa vyhovelo aj novým spotrebiteľským návykom – s výrazným dopytom v lete a na Vianoce – a aby sa umožnilo bežným spotrebiteľom s nižšími príjmami aj naďalej kupovať tento syr, keďže jeho cena je vysoká, výrobcovia sa zamýšľajú nad možnosťami dlhšieho konzervovania syra v takých podmienkach, ktoré by znemožnili jeho pokazenie alebo zrenie. Na druhej strane sa snažia aj o predaj normálneho a zrelého syra v krájanej forme v menších baleniach.

Syr Serra da Estrela je živým výrobkom a vyvíja sa aj po konzervovaní, krájaní a balení. Tieto operácie preto môžu prebiehať len v regióne pôvodu vzhľadom na potrebu:

zaručiť originalitu a fyzické, chemické a organoleptické vlastnosti, určujúce špeciálnu kvalitu týchto syrov, ktoré dokážu rozoznať len výrobcovia, miestni obyvatelia a stáli spotrebitelia;

analyzovať kvalitatívne vlastnosti každého syra osobitne pred tým, než sa podrobí akejkoľvek z uvedených činností;

umožniť, aby mal syr aj po nakrájaní charakteristickú mäkkosť, pre ktorú je určujúci výber syrov s vhodným stupňom zrenia v čase uskutočnenia tejto činnosti;

umožniť, aby v prípade zrelého syra mali plátky požadovanú konzistenciu a nedrobili sa, pre čo je určujúci výber času krájania syrov, ktoré majú správne chuťové vlastnosti a konzistenciu v určitom momente v priebehu zrenia;

zaručiť, aby sa stáročná reputácia výrobku zachovala, nezneužila a aby nebol spotrebiteľ uvedený do omylu;

zaručiť, aby sa hygienické a zdravotné požiadavky výroby zachovali počas všetkých činností;

umožniť, aby sa tieto činnosti povinne a riadne kontrolovali podľa predpisov;

zaručiť sledovateľnosť pôvodu každého jednotlivého balenia syra až do výrobnej a poľnohospodárskej prevádzky, čím sa zabezpečí zemepisný pôvod výrobku.

Označovanie: Zmeny na úrovni označovania vychádzajú z požiadavky uvádzať „velho (zrelý) “v prípade syrov s viac ako 120 dňami zrenia.

ZHRNUTIE

NARIADENIE RADY (ES) č. 510/2006

„QUEIJO SERRA DA ESTRELA“

ES č.: PT/PDO/117/0213/16.05.2002

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušné oddelenie v členskom štáte:

Názov: Instituto de Desenvolvimento Rural e Hidráulica Adresa: Av. Afonso Costa, 3 P-1949-002 Lisboa Telefón: (351-21) 844 22 00 Fax: (351-21) 844 22 02 E-mail: idrha@idrha.min-agricultura.pt

2. Žiadateľská skupina:

Názov: Estrelacoop — Coop. Produtores de Queijo Serra da Estrela, CRL Adresa: R. Miguel Bombarda, 20 P-6360-344 Celorico da Beira Telefón: (351-271) 74 13 21 Fax: (351-271) 74 13 21 E-mail: estrelacoopqse@oninet.pt Zloženie: E-mail: QTC3@politicheagricole.it

3. Druh výrobku:

Trieda 1.3: Syry

4. Špecifikácia

(Prehľad požiadaviek podľa článku 4 ods. 2 nariadenia (ES) č. 510/2006)

4.1 Názov: „Queijo Serra da Estrela“

4.2. Opis: Syr získaný pomalým odkvapkaním sýreniny po koagulácii čistého surového ovčieho mlieka z dojenia samíc plemena Bordaleira Serra da Estrela alebo Churra Mondegueira, pri použití artičoky bodliakovej (Cynara cardunculus L.). Syr Serra da Estrela má minimálny čas zrenia 30 dní. Keď zrenie prebieha minimálne 120 dní, výrobok sa nazýva zrelým syrom – Serra da Estrela Velho.

Hlavné vlastnosti:

4.3 Zemepisná oblasť: Vzhľadom na integrovaný ekosystém regiónu, stáročné znalosti pastierskych techník, klimatické podmienky potrebné pre spracovanie a zrenie syra, osobitú mikroklímu, preukázané dlhoročné skúsenosti, existenciu miestnych, overených a stálych metód a záväzok brániť spotrebiteľa pred podvodmi a uvedením do omylu, potrebu pristúpiť ku kontrole všetkých činností a povinnosť zaručiť sledovateľnosť výrobku počas celého jeho výrobného cyklu, je zemepisná oblasť pre výrobu a spracovanie surovín a zrenie, ďalšie uskladnenie, krájanie a balenie syra vymedzená okresmi Carregal do Sal, Celorico da Beira, Fornos de Algodres, Gouveia, Mangualde, Manteigas, Nelas, Oliveira do Hospital, Penalva do Castelo a Seia a obcami Carapito, Cortiçada, Dornelas, Eirado, Forninhos, Penaverde a Valverde v okrese Aguiar da Beira, obcami Anceriz, Barril do Alva, Cerdeira, Coja, Pomares a Vila Cova do Alva, v okrese Arganil, obcami Aldeia de Carvalho, Cortes do Meio, Erada, Paul, Sarzedo, Unhais da Serra a Verdelhos, v okrese Covilhã, obcami Aldeia Viçosa, Cavadoude, Corujeira, Fala, Famalicão, Fernão Joanes, Maçainhas de Baixo, Mizarela, Pero Soares, Porto da Carne, São Vicente, Sé Seixo Amarelo, Trinta, Vale de Estrelas, Valhelhas, Videmonte, Vila Cortez do Mondego a Vila Soeiro, v okrese Guarda, obcami Midões, Póvoa de Midões a Vila Nova de Oliveirinha, v okrese Tábua, obcami Canas de Santa Maria, Ferreirós do Dão, Lobão da Beira, Molelos, Mosteiro de Fráguas, Nandufe, Parada de Gonta, Sabugosa, São Miguel do Outeiro, Tonda a Tondela, v okrese Tondela, obcami Aldeia Nova, Carnicães, Feital, Fiães, Freches, Santa Maria, São Pedro, Tamanho, Torres, Vila Franca das Naves e Vilares, v okrese Trancoso a obcami Fragosela, Loureiro de Silgueiros, Povolide a São João de Lourosa v okrese Viseu.

4.4 Dôkaz o pôvode: Ovčie mlieko od uvedených plemien môže pochádzať iba z prevádzok nachádzajúcich sa v uvedenej zemepisnej oblasti, ktoré sú členmi združenia výrobcov a podliehajú kontrole. Zvieratá sú zapísané v príslušných registračných knihách. Prevádzky na výrobu, zrenie, krájanie a balenie syra musia byť držiteľmi licencie, členmi združenia výrobcov a musia podliehať kontrole. Na každom kuse a časti sa okrem označenia nachádza aj očíslovaná certifikačná značka, ktorá umožní plnú sledovateľnosť pôvodu výrobku. Celý výrobný cyklus, najmä umiestnenie prevádzok a spracovateľských zariadení, kŕmenie a chov dobytka, dojenie a prepravu mlieka a jeho spracovanie a až po predaj výrobku kontroluje osobitne schválený orgán.

4.5. Spôsob výroby: Zvieratá sa chovajú extenzívnym a poloextenzívnym spôsobom. Používa sa len mlieko vyhovujúce prísnym hygienickým normám. Syr sa získava pridaním soli a kvetu artičoky bodliakovej do čistého surového mlieka, následným miernym premiešaním a koaguláciou. Sýrenina sa pokrája syrárskou harfou alebo iným vhodným nástrojom, potom sa umiestni do bieleho plátna vloženého do otvorenej formy, stiahne sa a vytlačí sa z nej srvátka. Sýrenina sa rozdelí a odstredí, po prvom obrátení sa stlačí tak, aby sa zbavila maximálneho množstva srvátky. Forma sa otvorí, hmota sa rozdelí, dá do nového bieleho plátna a znova vloží do formy, kde sa stláča až na konečný priemer, druhý raz sa obráti a ručne alebo mechanicky sa zlisuje. Pred procesom zrenia sa môže ešte zvonku osoliť. Zrenie prebieha v prirodzenom alebo v kontrolovanom prostredí. Skladá sa z dvoch dôležitých fáz: v prvej sa syry umiestnia v páse čistého bieleho plátna do vlhkého prostredia pri teplote, ktorá umožní, aby prebehla mliečna fermentácia alebo „zahustenie“. Po ňom sa umyjú a prejdú do fázy sušenia, kde je už iná teplota aj vlhkosť. Čas zrenia je rozhodujúci pre to, či sa syr môže zatriediť ako syr Serra da Estrela alebo zrelý syr Serra da Estrela Velho.

Syr Serra da Estrela je živý výrobok a vyvíja sa aj po konzervovaní, krájaní a balení. A to môže prebiehať len v regióne pôvodu, vzhľadom na potrebu:

zaručiť originalitu a fyzické, chemické a organoleptické vlastnosti, určujúce špeciálnu kvalitu týchto syrov, ktoré dokážu rozoznať len výrobcovia, miestni obyvatelia a stáli spotrebitelia;

analyzovať kvalitatívne vlastnosti každého syra osobitne pred tým, než sa podrobí akejkoľvek z uvedených činností;

umožniť, aby mal syr aj po nakrájaní charakteristickú mäkkosť, pre ktorú je určujúci výber syrov s vhodným stupňom zrenia v čase uskutočnenia tejto činnosti;

umožniť, aby v prípade zrelého syra mali plátky požadovanú konzistenciu a nedrobili sa, pre čo je určujúci výber času krájania syrov, ktoré majú správne chuťové vlastnosti a konzistenciu v určitom momente v priebehu zrenia;

zaručiť, aby sa stáročná reputácia výrobku zachovala, nezneužila a aby nebol spotrebiteľ uvedený do omylu;

zaručiť, aby sa hygienické a zdravotné požiadavky výroby zachovali počas všetkých činností;

umožniť, aby sa tieto činnosti povinne a riadne kontrolovali podľa predpisov;

zaručiť sledovateľnosť pôvodu každého jednotlivého balenia syra až do výrobnej a poľnohospodárskej prevádzky, čím sa zabezpečí zemepisný pôvod výrobku.

4.6 Prepojenie: Celý región sa nachádza na náhornej planine v provincii Beira, v ktorej sú pre poľnohospodárske a klimatické podmienky charakteristické chladné, daždivé a dlhé zimy, občas so snehom, a suché a teplé letá. Prírodné pastviny tvoria bujné voľne rastúce trávy a pestované pastviny na báze bielej a podzemnej ďateliny, ktoré dávajú ovčiemu mlieku, a teda aj syru jedinečnú chuť. Región a syry, ktoré sa tam vyrábajú, sa spomínali už v textoch rímskych autorov a boli uvedené ako vybraná potrava na karavelách počas zámorských objavov a v divadelných hrách v XVI. storočí. Spätosť s pôvodom je ešte umocnená tým, že mlieko pochádza výlučne od oviec miestnych plemien (Bordaleira Serra da Estrela a Churra Mondegueira).

4.7 Kontrolný orgán:

Názov: Beira Tradição — Certificação de Produtos da Beira, L.DA Adresa: Urbanização Auto Mecânica, 8 r/c P-6000 Castelo Branco Telefón: (351-272) 32 98 43 Fax: (351-272) 32 98 43 E-mail: celestino.almeida@netvisao.pt

Beira Tradição – Certificação de Produtos da Beira, Lda spĺňa požiadavky normy 45011:2001

4.8 Označovanie: Okrem údajov požadovaných všeobecnými právnymi predpismi je záväzné použitie označenia:

„Queijo Serra da Estrela – Denominação de Origem Protegida “alebo „Queijo Serra da Estrela Velho – Denominação de Origem Protegida“;

loga Spoločenstva pre CHOP;

certifikačnej značky, ktorá obsahuje názov výrobku, názov kontrolného a certifikačného orgánu a sériové číslo, ktoré umožňuje výrobok spätne vysledovať.

(1) Ú. v. EÚ L 93, 31.3.2006, s. 12.